SKRIFTLIG FORESPØRGSEL E-2625/99

af Cristiana Muscardini (UEN) til Kommissionen

(12. januar 2000)

Om: Fællesskabsmidler til jordskælvet i Umbria

Siden september 1997, hvor Umbria blev ramt af et jordskælv, har i tusindvis af borgere, der som følge af jordskælvet mistede hus og hjem, boet i containere. Bortset fra nogle historiske monumenter er genopbygningen af de jordskælvsramte områder endnu ikke påbegyndt, og nu på tærsklen til en ny vinter er befolkningen udmattet. Den Europæiske Union har afsat midler til støtte for den katastroferamte befolkning.

Kan Kommissionen oplyse:

1. om den rent faktisk har overført midler til den italienske stat i forbindelse med 1997-jordskælvet?

2. hvor store beløb der er tale om?

3. til hvilke formål de pågældende beløb var bestemt?

4. til hvilke formål støtten reelt er blevet anvendt?

5. om den agter at nedsætte en undersøgelseskommission om menneskerettigheder for at hjælpe den jordskælvsramte befolkning og kontrollere, om fællesskabsmidlerne er blevet anvendt til støtte for de hjemløse og for genopbygningen?

Svar afgivet på Kommissionens vegne af Franz Fischler

(17. februar 2000)

Kommissionen vedtog den 4. august 1998 beslutningerne om ændring af beslutningerne om de samlede programmeringsdokumenter (SPD) for EF's strukturinterventioner i forbindelse med mål 5b i regionerne Marche og Umbrien. Med vedtagelsen af disse beslutninger har de nationale

myndigheder og Kommissionen banet vej for nye strukturinterventioner i henhold til nævnte SPD'er med henblik på at bidrage til genopbygningen af de områder, der ramtes af jordskælvet i 1997. I henhold til disse beslutninger tildeles der yderligere finansielle ressourcer på 500 mio. EUR, hvoraf 325 mio. skal anvendes i forbindelse med SPD for regionen Umbria og 175 mio. i forbindelse med SPD for regionen Marche. Disse midler hidrører hovedsagelig fra solidarisk støtte fra de øvrige italienske regioner, som har indvilget i en reducering af fællesskabstilskud, der oprindelig var afsat til dem. Alene i Umbria andrager bidraget fra Den Europæiske Udviklings- og Garantifond for Landbruget (EUGFL, Udviklingssektionen) 190 mio. EUR, og bidraget fra Den Europæiske Fond for Regionaludvikling (EFRU) andrager 102 mio. EUR. Den Europæiske Socialfond (ESF) bidrager med de resterende midler, som er afsat til målrettede uddannelsesforanstaltninger.

I de to regioner er støtten fra EUGFL rettet mod at genopbygge landbrugets produktionspotentiale, landbrugernes boliger og infrastrukturen i landdistrikterne og at restaurere den arkitektoniske kulturarv i de små byer i landdistrikterne. Den støtte, der medfinansieres af EFRU, er dels rettet mod at genopbygge det produktionspotentiale, som ikke har relation til landbruget, samt infrastrukturer af betydning for små og mellemstore virksomheder, dels at genopbygge og restaurere både offentligt ejede og privatejede bevaringsværdige bygningsværker (via integrerede projekter). Disse foranstaltningerne er udelukkende bestemt for områder ramt af jordskælvet.

Takket være partnerskabssystemet og især deltagelsen i overvågningsudvalg holdes Kommissionen konstant orienteret om anvendelsen af strukturfondene. På sit seneste møde den 9. december 1999 blev overvågningsudvalget for regionen Umbria orienteret om, at regionen var i stand til at anvende hele den tildelte støtte inden for de fastsatte tidsrammer.

Da genopbygningsarbejdet ikke vil være fuldført før den fastsatte tidsfrist, den 31. december 2001, vil oplysningerne om status for arbejdet hverken være fyldestgørende eller endelige. Ifølge et skøn, der for nylig er foretaget, har regionen imidlertid på nuværende tidspunkt udvalgt og finansieret ca. 3 000 genopbygningsprojekter, hvoraf ca. en tredjedel befinder sig på det fysiske gennemførselsstadie. Kommissionen agter ikke på nuværende stadie af forløbet at nedsætte en særlig undersøgelseskommission, idet den finder, at disse aktioner opfølges og kontrolleres tilstrækkeligt inden for rammerne af de forskrifter, der gælder for interventioner under strukturfondene.